
Către,

BIROUL PERMANENT AL 
CAMEREI DEPUTAŢILOR


Vă înaintăm, alăturat, Raportul suplimentar asupra proiectului de Lege privind organizarea şi funcţionarea serviciilor sociale, retrimis comisiei în vederea unei noi examinări şi depunerea unui nou raport cu adresa nr. PL.x 558/2011 din 8 mai 2012.
PREŞEDINTE,

Marin ALMĂJANU
Comisia pentru administraţie publică, amenajarea teritoriului şi echilibru ecologic

Telefon: 021.414.1125, 021.414.1126; Fax: 021.314.69.34; e-mail: cp06@cdep.ro
[image: image1.png]ROMANIA




Parlamentul României

Camera Deputaţilor

COMISIA PENTRU ADMINISTRAŢIE PUBLICĂ, 
AMENAJAREA TERITORIULUI ŞI ECHILIBRU ECOLOGIC
	Bucureşti,
	13.03.2013

	 Nr.
	26/113


R A P O R T  S U P L I M E N T A R
asupra proiectului de Lege privind organizarea şi funcţionarea serviciilor sociale

În conformitate cu prevederile art.70 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată cu adresa nr. PL-x 558/2011 din 8 mai 2012, în vederea unei noi examinări şi depunerea unui nou raport, cu proiectul de Lege privind organizarea şi funcţionarea serviciilor sociale, înregistrat cu nr.26/113 din 14 mai 2012.
Potrivit prevederilor art.75 din Constituţia României, republicată şi ale art. 92.alin.(9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.


Proiectul de lege a fost adoptat de Senat în şedinţa din 12 octombrie 2011, în condiţiile articolului 75 alineatul (2) teza a III-a din Constituţia României, republicată.

La întocmirea prezentului raport suplimentar Comisia a avut în vedere:

· avizul favorabil al Consiliului Legislativ (nr.437/14.04.2011);

· avizul favorabil cu amendamente al Comisiei pentru muncă şi protecţie socială (27/483/2.04.2012);
· avizul favorabil al Comisiei pentru buget, finanţe şi bănci (nr.22/466/9.11.2011)
· avizul favorabil al Comisia pentru sănătate şi familie (nr.28/250/25.11.2011)

· avizul favorabil al Comisiei juridică, de disciplină şi imunităţi (nr.31/973/25.10.2011)
· avizul favorabil al Comisia pentru egalitatea de şanse pentru femei şi bărbaţi (nr.37/653/23.11.2011) 

· avizul negativ al Consiliului Economic şi Social (nr.934/31.03.2011).


Proiectul de lege are ca obiect de reglementare înfiinţarea, organizarea, finaţarea şi furnizarea serviciilor sociale, reprezentând materializarea unei cât mai apropiate şi mai eficiente legături între autoritatea publică locală şi comunitate, dorindu-se crearea unei legături cât mai strânse între nevoile cetăţenilor din comunitate şi responsabilitatea administraţiei locale.

In conformitate cu prevederile art.61 din Regulamentul Camerei Deputaţilor, republicat, membrii Comisiei pentru administraţie publică, amenajarea teritoriului şi echilibru ecologic au reexaminat proiectul de lege sus-menţionat, împreună cu punctele de vedere şi amendamentele depuse, în şedinţa din 12 martie 2013.
La lucrările comisiei au fost prezenţi 29 deputaţi, din totalul de 32 membri ai comisiei.

În urma examinării intervenţiei legislative şi a opiniilor exprimate de către membrii Comisiei, s-a hotărât, cu unanimitate de voturi, să se supună plenului Camerei Deputaţilor, respingerea proiectului de Lege privind organizarea şi funcţionarea serviciilor sociale din următoarele considerente:

- proiectul de lege urmează structura Ordonanței Guvernului nr.68/2003 privind serviciile sociale, cu modificările și completările ulterioare, la care se adaugă o serie de prevederi care nu sunt conforme cu Legea asistenței sociale nr.292/2011, fiind inițiat înainte de aprobarea acesteia. Astfel, apar multe suprapuneri privind același obiect de reglementare, deoarece Legea asistenței sociale a detaliat o serie de aspecte referitoare la categoriile de beneficiari, tipurile de servicii și calsificarea acestora, organizarea și funcționarea serviciilor sociale, precum și responsabilitățile administrației publice locale în înființarea, organizarea și acordarea serviciilor sociale;

- Nu sunt respectate prevederile Legii administrației publice locale nr.215/2001 cu modificările și completările ulterioare și cele ale Legii finanțelor publice locale nr.500/2002, precum și cele ale Legii finanțelor publice locale nr.273/2006;


- totodată, se propune o procedură de contractare a serviciilor sociale cu furnizorii privați care nu respectă prevederile Ordonanței de urgență a Guvernului nr.34/2006 privind atribuirea contractelor de achiziție publică, a contractelor de concesiune de lucrări publice și a contractelor de concesiune de servicii, cu modificările și completările ulterioare.

În raport cu obiectul şi conţinutul reglementării, proiectul de Lege face parte din categoria legilor organice.

	PREŞEDINTE,
	SECRETAR,

	Marin ALMĂJANU
	Ion-Marcel CIOLACU 


Intocmit: expert parlamentar  Nicoleta Toma

